《醉歌行》
元代·黄玠

千金一笑如花妾，颜色如花命如叶。千里一日奇骨马，虽有奇骨无奇价。

明月不解长婵娟，浮云欻来能蔽天。人生富贵矢脱弦，放手一失三千年。

彼造物者予何言，醉歌小海足叩舷。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。